b'\n_START_ARTICLE_\nSalomo Pulkkinen\n_START_PARAGRAPH_\nMatti Salomo Pulkkinen (15. marraskuuta 1873 Ristij\xc3\xa4rvi \xe2\x80\x93 2. joulukuuta 1952 Ristij\xc3\xa4rvi) oli suomalainen maanviljelij\xc3\xa4, Maalaisliiton kansanedustaja ja kansankirjailija._NEWLINE_Pulkkisen vanhemmat olivat m\xc3\xa4kitupalainen Johan Pulkkinen ja Saara Tolonen. H\xc3\xa4n ty\xc3\xb6skenteli mets\xc3\xa4ty\xc3\xb6miehen\xc3\xa4 Ristij\xc3\xa4rvell\xc3\xa4 1890\xe2\x80\x931901 ja oli sitten torpparina 1898\xe2\x80\x931919 ja itsen\xc3\xa4isen\xc3\xa4 maanviljelij\xc3\xa4n\xc3\xa4 1919\xe2\x80\x931952. Pulkkinen toimi my\xc3\xb6s Ristij\xc3\xa4rven osuuskaupan hoitajana 1904 sek\xc3\xa4 oli sanomalehden kirjeenvaihtaja ja avustaja vuonna 1899._NEWLINE_Pulkkinen oli Maalaisliiton kansanedustajana 1911\xe2\x80\x931917 edustaen Oulun l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4. H\xc3\xa4n oli my\xc3\xb6s Ristij\xc3\xa4rven kunnanvaltuuston j\xc3\xa4sen, Maalaisliiton Kainuun piiritoimikunnan puheenjohtaja ja Kajaanin maanviljelysseuran varaesimies._NEWLINE_Salomo Pulkkinen oli naimisissa vuodesta 1896 Elsa Liisa Kinnusen kanssa.'